سسلی اثر انقلابین اوللرینده مهندیس علیرضا صرافی نین یاردیمی ایله حاضیرلانمیش دیر.    ح.ر . سحرين ماويلر آدلی شعر مجموعه‌سی‌نين 65- اینجی ايلده ياييلما خبری، اولدوز كيمی نه قَدَر سس‌سيز آخسادا او قَدَر آرتيق پارلادی و آذربايجان ادبيات سماسيندا يئنی بير آيدين‌ليق و جانلانما يا چئوريلدی.    فيكيرده و دويغودا تام بير دَييشيك‌ليك، باجاريقلی تكنيك و فورم، گؤزل، جانلی و الوان تصويرلر، اونون صنعت و ياراديجيلغی‌نين گؤزه چارپان ايلك خصوصيت‌لريندن اولاراق، بيز بو شعرلرين آرديندا دوشونجه‌لی، آييق، درين ايلهاملی و اينجه دويغولو بير قادين شخصيتی ايله ده تانيش اولوروق. بو قادين‌ليغين سرين و گئنيش كؤلگه‌سی‌، تكجه اونون جسارتلی ليريكاسيندا يوخ‌، بلكه باشقا جهتلی شعرلرينده ده اؤز اُبرازينی يئر-به-يئر تمثيل، تشبيه و استعاره شكلينده بيلديرير.    "ماوی گؤيلر چارشابلارين آچان زامان"، "دريالار  اوسكويه دولمايان كيمی"، "آغزيمداكی ساققيز سئوينجيم"، "قان رنگين گؤسترمز دونومو گئييم"، "قاشی دوشموش اوزوگومو" و داها آيری ميصراعلاردا گلن بئله‌نكی تشبيه‌لر، تكجه قادين احساساتيندان چاغلانا بيلن ادبی بديعی تصويرلر اولا بيلرلر. ايجتيماعی موناسيبت‌لره ياناشماق، دؤورون موعاصير طلب و چتين‌ليك‌لرينه توخونماق و آچيق گيزلين دردلری دويوب قانماق، بيليك و آييق‌ليقدان آسيلی اولماقلا برابر، او نيسگيل و دردلری ادبیبديعی بير شكيلده جسارتله يازيب بيان ائتمك، صنعتكارين داها آرتيق بير وظيفه‌سينه چئوريلمه‌ليدی و "سحر"ين  پوئزياسی حتتا او آنلاردا كی شاعير، حياتی‌نين لاپ خصوصی و محرمانه جهت‌لريندن سؤز آچير، بو آغير و چتين ايجتيماعی وظيفه‌يه صاديق قالاراق، اومود وئريجی بير واقيف‌ليك‌له اوخوجویا ياناشير :    سارسيلماز داغلارين ذيروه سين دئديم،  ديزلريم يورولوب بوكولن زامان.  لحظه‌لر اوستونه  گئجه‌لر بويو  ظولمت قارقيش كيمی تؤكولن زامان:  صاباحين، گونشين جلوه‌سين دئديم.  سئوگينين گؤروشه گلمه‌سين گرك  هاچاناجان دئمك؟  هاچانا قدر؟  بو آييق سالماق‌ليق و خلقين مينلرجه آدسيز، سوسموش و  گيزلی كدر و غم‌لريندن حزينحزين سؤز آچماق نهايتده اوجا بير فرياده دؤنور:    سارالدی غصه‌دن اوزلر، آغاردی يول دؤين گؤزلر  نه لازيمدير حزين سؤزلر، "سحر" فرياد اولان يئرده    http://bayqush.ca/1971/06/blog-post_6139.html